Tiener sterf tydens fratsongeluk in OraniaAVS Bokkieweek by Orania (Foto: Orania, Facebook ŉ Vyftienjarige meisie van Olifantshoek in die Noord-Kaap is Vrydag in ŉ fratsongeluk in Orania dood. Die jaarlikse Afrikaner Volkseie Sport (AVS) o/21-Bokkietoernooi vind tans in Orania plaas. James Kemp, kommunikasiebestuurder van die Orania Beweging, het aan Maroela Media gesê die meisie was saam met haar ouers in Orania om hulle te help met kosvoorbereiding vir die spelers. Geen sportbedrywighede is Vrydag gehou nie. “Sy het vanoggend van ŉ bewegende voertuig geval en lede van Orania-nooddienste het byna ŉ uur lank tevergeefs gepoog om haar by te bring,” het Kemp bygevoeg. Sy is op die toneel dood verklaar. “AVS se bestuurspan het hulle medelye met die meisie se familie uitgespreek en staan hulle in die moeilike tyd by,” het Kemp gesê. Die meisie se naam word tans weerhou op versoek van haar ouers. Die toernooi duur Saterdag voort.